Республикэм и чемпионхэр
Налшык дэт «Ладья» шахмат-шашкэ клубым щекIуэкIащ шахмат псынщIэхэмкIэ Къэбэрдей-Балъкъэрым и ебланэ чемпионат. Абы хэтащ спортсмен 60-м щIигъу.
Зэхьэзэхуэм пашэныгъэр щиубыдащ Бахъсэн районым хыхьэ Зеикъуэ къуажэм щыщ спортым и мастер Джэдгъэф Чэмал. Очкоибгъум щыщу 7,5-рэ абы зыIэригъэхьащ. ЕтIуа-нэ хъуащ шэджэмдэс спортым и мастерым и кандидат Чап Альберт. Налшык щыпсэу спортым и мастерым и кандидат Къудей Руслан ещанэ увыпIэр къылъысащ.
Республикэм и чемпионатым и ветеранхэм я саугъэтхэр зыIэрагъэхьащ налшыкдэсхэу Къармэ Мажмудин, Шаваев Ануар, Теувэж Владимир сымэ.
ЩIалэщIэхэм я деж нэхъыфIу къыщыщIэкIащ Ныбэжь Салимрэ (Налшык) Къэжэр Ислъамрэ (Тэрч). НэхъыщIэхэм я зэхьэзэхуэм пашэныгъэр щаубыдащ Тубей Айдэмыр, Елъкъэн Давид, Вэрокъуэ Елдар сымэ. ЦIыхубзхэм я деж япэ увыпIэр къыщихьащ Бжьахъуэ Людмилэ.
Республикэ чемпионатым кърикIуахэм ипкъ иткIэ спортсмен 28-м шахматхэмкIэ спортым и мастерым и кандидатым и мардэр ягъэзэщIащ, 6-м япэ разрядыр зыIэрагъэхьащ.
КЪЭХЪУН Бэч.
